कांग्रेस महासचिव और पूर्वी यूपी की प्रभारी प्रियंका गांधी अपने चुनावी अभियान की शुरुआत गांधी परिवार के पैतृक शहर प्रयागराज से करेंगी. 18 मार्च से 20 मार्च तक वो प्रयागराज से वाराणसी के बीच गंगा नदी में जलमार्ग से यात्रा करेंगी और इस दौरान उनके कई कार्यक्रम रखे गए हैं. प्रियंका के इस दौरे को लेकर कांग्रेस ख़ासी उत्साहित है. पार्टी को लगता है कि उनकी ये यात्रा चुनावी आभियान को गति देगी और संगठन को मजबूत करेगी. तीन दिन के इस कार्यक्रम में प्रियंका 140 किलोमीटर की दूरी तय करेंगी जिसका समापण 20 मार्च को वाराणसी के अस्सी घाट पर एक स्वागत समारोह के साथ होगा. जहां उनकी कोशिश प्रधानमंत्री मोदी की दावेदारी को सीधी टक्कर देने की होगी. इन सब के बीच बड़ी संख्या में कांग्रेस कार्यकर्ता उनके फूलपुर से चुनाव लड़ने की मांग कर रहे हैं.
hin_Deva